b'\n_START_ARTICLE_\nWilli Baumeister\n_START_SECTION_\nBaggrund\n_START_PARAGRAPH_\nWilli Baumeister blev uddannet til dekorationsmaler mellem 1905 og 1907. Under l\xc3\xa6retiden studerede han kunst ved byens kunstakademi (K\xc3\xb6niglich W\xc3\xbcrttembergische Akademie) (1905\xe2\x80\x931906) under l\xc3\xa6rere som Robert Poetzelberger og Josef Kerschensteiner. Han aftjente milit\xc3\xa6rtjeneste i 1907-08 og genoptog kunststudierne efter afslutningen heraf. Poetzelberger havde opgivet Baumeister p\xc3\xa5 grund af "mangel p\xc3\xa5 talent", hvorfor Baumeister fortsatte studierne hos Adolf H\xc3\xb6lzel indtil 1912\n_START_SECTION_\nVirke\n_START_PARAGRAPH_\nI 1914 havde Baumeister sin f\xc3\xb8rste soloudstilling p\xc3\xa5 Der Neue Kunstsalon i Stuttgart. Han n\xc3\xa5ede rejser til Amsterdam, Paris og London inden han blev indkaldt til milit\xc3\xa6rtjeneste under 1. verdenskrig. Han udstillede fortsat under krigen. Efter 1. verdenskrig blev Baumeister medlem af kunstnersammenslutningen Novembergruppe, der var grundlagt at Max Pechstein i 1918 umiddelbart efter Tysklands kapitulation. Gruppen forblev en af de v\xc3\xa6sentligste tyske kunstsammenslutninger indtil nedl\xc3\xa6ggelsen i 1933._NEWLINE_I mellemkrigstiden udstillede Baumeister flere steder i Tyskland og i udlandet. Han havde professionelle relationer til kunstnere som Paul Klee, Fernand L\xc3\xa9ger, Le Corbusier, Am\xc3\xa9d\xc3\xa9e Ozenfant og Michel Seuphor. I 1924 udstillede han p\xc3\xa5 udstillingen Erste Allgemeine Deutsche Kunstausstellung i Moskva og i 1926 i Paris p\xc3\xa5 L\xe2\x80\x99Art d\xe2\x80\x99aujourd\xe2\x80\x99hui._NEWLINE_I 1926 giftede han sig med malerinden Margarete Oehm (1898-1978) og udstillede samme \xc3\xa5r i New York, Paris og Berlin. \xc3\x85ret efter fik han en stilling som l\xc3\xa6rer ved St\xc3\xa4delsches Kunstinstitut Frankfurt am Main.\n_START_SECTION_\nEfter nazisternes magtovertagelse\n_START_PARAGRAPH_\nBaumeister blev den 31. marts 1933 afskediget efter nazistenes magtovertagelse. Han blev erkl\xc3\xa6ret "degenereret" som kunstner, hvilket gav sig udslag i, at Baumeister i 1937 blev optaget p\xc3\xa5 nazisternes liste over "Entartete Kunst" (degenereret kunst")._NEWLINE_Listen over beslagl\xc3\xa6ggelser p\xc3\xa5 Freie Universit\xc3\xa4t Berlin omfatter 54 numre, heraf flere grafiske blade fra kunstmapper indhentet fra flere offentlige samlinger._NEWLINE_Han genoptog virket som kunstner umiddelbart efter 2. Verdenskrig, og flyttede tilbage til Stuttgart i 1945, hvor han virkede som l\xc3\xa6rer ved akademiet til sin d\xc3\xb8d._NEWLINE_Som maler regnes han som betydningsfuld. Han tog udgangspunkt i konstruktivismen og indlagde sand og gips for at bygge billedfladen op. Senere blev formene mere l\xc3\xb8se. De sidste malerier er pr\xc3\xa6get af klare sorte figurer i midten, med farverige figurer i maleriernes periferi._NEWLINE_Baumeister udgav bogen \xc3\x9cber das Unbekannte in der Kunst i 1947._NEWLINE_Han d\xc3\xb8de i Stuttgart i 1955.'